Luukas Kristjan Ilves

Luukas Kristjan Ilves (sündinud 15. oktoobril 1987 Münchenis) on Eesti riigiametnik. Ta on 2022. aastast Majandus- ja Kommunikatsiooniministeeriumi digiarengu asekantsler.

Elukäik 

Luukas Kristjan Ilves sündis 1987. aastal Saksamaal Münchenis Toomas Hendrik Ilvese ja Merry Bullocki peres. Kui Luukas oli viieaastane, kolis pere Washingtoni, kus isa Toomas Hendrik töötas Eesti suursaadikuna Ameerika Ühendriikides. Eestisse kolis pere 1996. aastal. 

Luukas Kristjan Ilves õppis aastatel 2005–2009 Stanfordi ülikoolis, algul filosoofiat ja füüsikat, kuid lõpetas rahvusvaheliste suhete erialal. Seejärel läbis ta ajateenistuse Eesti kaitseväe õhutõrjepataljonis, kus sai rühmaülemaks.  

2010. aastast töötas ta Eesti Kaitseministeeriumi poliitika planeerimise osakonna spetsialistina. 2012. aasta jaanuaris asus tööle Riigi Infosüsteemi Ametisse rahvusvahelise koostöö eksperdiks, 2013. aastal ülendati ta rahvusvahelise koostöö juhiks. 2014. aasta märtsist augustini osales Luukas Kristjan Ilves Euroopa Liidu ametnikel koolitusprogrammis NEPT, praktiseerides Euroopa Komisjoni juures. 2014. aasta septembrist 2018. aasta alguseni töötas ta Eesti Vabariigi alalises esinduses Euroopa Liidu juures digiküsimuste nõunikuna. Eesti eesistumise ajal Euroopa Liidu Nõukogus juhtis ta Eesti alalises esinduses digipoliitika meeskonda ja programmi. 

2015. aastal osales Luukas Kristjan Ilves juhtimisoskuste täiendkoolitusel Oxfordi Ülikoolis ja aastatel 2021–2022 omandas ta Quantic School of Business and Technologys ärijuhtimise magistrikraadi. 

2018. aasta veebruaris asus Ilves vanemteadurina tööle Brüsselis tegutseva mõttekoja Lisbon Council juures, kus nõustas Euroopa poliitikuid ja ametnikke. Peagi sai temast mõttekoja asejuht ja ta töötas seal 2019. aasta maini. Seejärel töötas ta Eestis küberturbeettevõtte GuardTime strateegia- ja teaduskoostöö juhina. 17. jaanuaril 2022 asus ta tööle Majandus- ja Kommunikatsiooniministeeriumi digiarengu asekantslerina (Government CIO ehk Chief Information Officer). 

Ilves on SA CR14 nõukogu liige, Riigi Infokommunikatsiooni SA nõukogu esimees ja SA Hans Rebase Euroopa Instituut nõukogu liige. Alates 2022. aasta lõpust on ta ka Eesti Energia nõukogu liige.

Isiklikku 
Tema isa on endine Eesti president Toomas Hendrik Ilves ja ema psühholoog Merry Bullock.

Ta on kristlane, EELK liige. Ta elab Kalamajas koos sotsioloogist elukaaslase Riina Raudsega, neil on 2019. aastal sündinud poeg Wilfred August Ilves.

Ilves on Kaitseliidu ja erakonna Eesti 200 liige.

Tunnustus
 2018 Valgetähe IV klassi teenetemärk

Välislingid 

 Globaalsed eestlased. Luukas Kristjan Ilves

Viited 

Eesti riigiametnikud
Valgetähe IV klassi teenetemärgi kavalerid
Sündinud 1987